कोविड19 से उबरने में भारत के दृष्टिकोण को रेखांकित करते हुए उन्होंने कहा इस बार हम पांच चरणों की रणनीति पर काम कर रहे हैं  (1) वर्तमान स्थिति को लेकर जागरूकता को कायम रखना (2) सतर्कता पूर्ण और सक्रिय रणनीति (3) निरंतर बदलते परिदृश्य में क्रमिक प्रतिक्रिया (4) सभी स्तरों पर अंतरक्षेत्रीय समन्वय और अंतिम लेकिन सबसे महत्वपूर्ण (5) इस बीमारी से लड़ाई में एक जनांदोलन तैयार करना। बीमारी से पार पाने में भारत की क्षमताओं पर टिप्पणी करते हुए उन्होंने कहा अंतरराष्ट्रीय चिंताओं और महामारियों जैसे सार्वजनिक स्वास्थ्य संकटों से भारत पहले भी सफलता से उबरने में कामयाब रहा है। हमारे देश के पास सार्वजनिक स्वास्थ्य संकटों के प्रबंधन में अंतरराष्ट्रीय स्वास्थ्य मानदंडों के तहत अपेक्षित राष्ट्रीय क्षमताएं हैं।